Хуан Рамон Хименес
Луната в облаците бели…

Превод от испански: Стоян Бакърджиев, —

chitanka.info

Луната в облаците бели

е като сребърна овчарка,

която по пътеки звездни

повежда тихичко стадата.

Небето й поднася сини

лагуни, стихнали поляни,

изпълнени със свежи рози,

с къщурки, бдящи в полумрака.

Ах, вие, сладки водопои

на хоризонта, бистри капки,

зелени, скитащи кошари

и заливи на вечността!

За миг, любима, тя дохожда

до всичко — до врати, кошари,

потоци, брегове и рози,

върви, върви, върви печална.

Разцъфнали блата, в които

отеква кроткото мучене

на нежнобелите съзвездия —

като стада от бели крави!

Луната броди бавно, бавно

по пътищата на зората —

красива, гола, екзотична,

незнайната земя възпява.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.